S-363/2017

Mál þetta, sem var dómtekið í dag, var höfðað með ákæru útgefinni af lögreglustjóranum á höfuðborgarsvæðinu 17. október síðastliðinn, á hendur Ó-kk-þgf Ó-kk-þgf, kt. 000000-0000, Miðvangi 41 í Hafnarfirði, „fyrir umferðarlagabrot, með því að hafa laugardaginn 15. apríl 2017 ekið bifreiðinni [...] undir áhrifum áfengis (alkóhól í blóði mældist 1,54‰) og ófær um stjórna henni örugglega vegna áhrifa ávana- og fíkniefna (í blóði mældist kókaín 115 ng/ml) eftir Hverfisgötu í Reykjavík, þar sem lögregla stöðvaði aksturinn“ og að hafa þannig brotið gegn 1., sbr. 3. mgr. 45. gr. og 1., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987.

Samkvæmt ákæru er þess krafist að ákærði verði dæmdur til refsingar, greiðslu alls sakarkostnaðar og að sæta sviptingu ökuréttar samkvæmt 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Um málsatvik er skírskotað til ákæru.

Ákærði sótti ekki þing og boðaði ekki forföll, en í fyrirkalli sem gefið var út 23. síðasta mánaðar og var birt ásamt ákæru málsins 28. sama mánaðar á skráðu lögheimili ákærða fyrir A, kom meðal annars fram að sækti ákærði ekki þing mætti hann búast við að fjarvist hans yrði metin til jafns við það að hann viðurkenndi að hafa framið þau brot sem hann væri ákærður fyrir og að dómur yrði lagður á málið að honum fjarstöddum, sbr. 1. mgr. 161. gr. laga um meðferð sakamála nr. 88/2008.

Dómurinn telur þannig sannað, með vísan til ofanritaðs og gagna málsins að öðru leyti, að ákærði hafi framið þá háttsemi sem ákært er út af og eru brotin réttilega heimfærð til refsiákvæða í ákærunni. Ákærði hefur því unnið sér til refsingar.

Samkvæmt því sem greinir á framlögðu sakavottorði á ákærði að baki sakaferil sem nær aftur til ársins 2008, en þar af hefur honum frá og með árinu 2009 í tveimur tilvikum verið gerð refsing vegna brota gegn umferðarlögum. Þau brot hans hafa áhrif við ákvörðun refsingar í máli þessu, en önnur brot hans ekki. Með dómi 15. september 2009 var hann dæmdur í þriggja mánaða fangelsi, skilorðsbundið til tveggja ára, og sviptur ökurétti í sex mánuði, fyrir að aka án þess að hafa öðlast ökurétt, undir áhrifum áfengis og ávana- og fíkniefna, fyrir tilraun til þjófnaðar og fyrir hylmingu. Umferðarlagabrotin í því máli framdi hann 26. október 2007, þá fullra átján ára. Með dómnum var honum gerður hegningarauki við dóm frá 22. maí 2008 og var refsing þess dóms, tveggja mánaða skilorðsbundin fangelsisvist, tekin upp og honum dæmd refsing í einu lagi. Með sátt hjá lögreglustjóra 26. febrúar 2014, samþykkti hann greiðslu 210.000 króna sektar og tveggja ára sviptingu ökuréttar frá þeim degi að telja, fyrir að aka undir áhrifum ávana- og fíkniefna og án þess að hafa öðlast ökuréttindi, en þau brot framdi ákærði árið 2013.

Að þessum sakaferli virtum, sbr. 5. tl. 1. mgr. 70. gr. almennra hegningarlaga nr. 19/1940, eftir 77. gr. þeirra laga og með hliðsjón af dómaframkvæmd, þykir refsing ákærða samkvæmt 1. mgr. 100. gr. laga nr. 50/1987, hæfilega ákveðin fangelsi í þrjátíu daga. Ekki eru efni til að skilorðsbinda þá refsingu.

Með vísan til 3. mgr., sbr. 1. mgr. 101. gr. og upphafsákvæðis 1. mgr. 102. gr. umferðarlaga, er ákærði jafnframt sviptur ökurétti ævilangt, frá birtingu dóms þessa að telja.

Á grundvelli 1. mgr. 218. gr. laga nr. 88/2008 verður ákærði dæmdur til að greiða sakarkostnað málsins, samkvæmt framlögðu yfirliti um slíkan kostnað og með stoð í öðrum gögnum, svo sem greinir í dómsorði.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, Ó-kk-nf Ó-kk-nf, sæti fangelsi í þrjátíu daga.

Ákærði er sviptur ökurétti ævilangt frá birtingu dóms þessa að telja.

Ákærði greiði 88.469 krónur í sakarkostnað.

H-kk-nf Þ-kk-nf